[{"text_idx": "#000000", "text": "Cymeradwyo cais i glirio'r tir ar gyfer codi Wylfa Newydd"}, {"text_idx": "#000001", "text": "Disgrifiad o\u2019r llun, Mae'r pwyllgor cynllunio wedi rhoi caniata\u0302d i glirio'r safle er mwyn paratoi ar gyfer codi Wylfa Newydd"}, {"text_idx": "#000002", "text": "Mae cynghorwyr wedi rhoi caniata\u0302d i gwmni Horizon glirio bron i 750 acer o dir ar gyfer codi atomfa newydd ym Mo\u0302n."}, {"text_idx": "#000003", "text": "Bydd y datblygwyr yn dymchwel ffensys ac adeiladau presennol yn ogystal a\u0302 chodi maes parcio a swyddfeydd ar gyrion y safle."}, {"text_idx": "#000004", "text": "Ond cododd y cynlluniau bryderon ymhlith rhai o gynghorau cymuned gogledd yr ynys, yn ogystal a\u0302 mudiadau cadwraethol fel Greenpeace."}, {"text_idx": "#000005", "text": "Dywedodd Horizon eu bod yn ffyddiog y bydd y cynlluniau terfynol yn cael eu gwireddu."}, {"text_idx": "#000006", "text": "Fe wnaeth pwyllgor cynllunio Cyngor Mo\u0302n gyfarfod ddydd Mercher i drafod cais i gael clirio'r safle sydd wedi ei glustnodi ar gyfer Wylfa Newydd, datblygiad sydd wedi hollti barn yn yr ardal ers blynyddoedd."}, {"text_idx": "#000007", "text": "Cytunodd y pwyllgor yn unfrydol i gymeradwyo'r cynlluniau."}, {"text_idx": "#000008", "text": "Roedd mudiadau cadwraethol a chynghorau cymuned yn ardal Cemaes wedi mynegi pryder fodd bynnag am glirio darn mor fawr o dir cyn bod yr arian a'r holl ganiata\u0302d yn ei le i godi atomfa newydd."}, {"text_idx": "#000009", "text": "Dywedodd yr Ymddiriedolaeth Genedlaethol nad oedden nhw'n fodlon bod Horizon wedi gwneud digon i leddfu eu \"pryderon am y bygythiad i gynefinoedd, bywyd gwyllt a thirwedd\"."}, {"text_idx": "#000010", "text": "Disgrifiad o\u2019r llun, Derek Owen yw cadeirydd cyngor cymuned Llanbadrig, sydd yn agos i safle'r datblygiad arfaethedig"}, {"text_idx": "#000011", "text": "Yn o\u0302l y cais a aeth gerbron cynghorwyr yr ynys, mae'r datblygwyr wedi addo adfer y safle i'w gyflwr blaenorol os nad yw'r atomfa yn cael ei chodi yn y diwedd."}, {"text_idx": "#000012", "text": "Ond mae Derek Owen, cadeirydd cyngor cymuned Llanbadrig, yn dweud ei fod am weld Horizon yn cael yr arian yn ei le a'r holl ganiata\u0302d cynllunio perthnasol ar gyfer Wylfa Newydd cyn dechrau clirio'r safle."}, {"text_idx": "#000013", "text": "\"Mae Sir Fo\u0302n isio power station newydd yma yng ngogledd Mo\u0302n, ond dim ar gostau i'r environment fel maen nhw isio 'neud ar y funud,\" meddai."}, {"text_idx": "#000015", "text": "I rai ymgyrchwyr, fel Dylan Morgan o fudiad gwrth-niwclear PAWB, does dim lle i atomfa newydd ar yr ynys o gwbl."}, {"text_idx": "#000016", "text": "\"Mae profiad rhyngwladol yn tanlinellu mai diwydiant mewn dirywiad terfynol yw'r diwydiant niwclear,\" meddai."}, {"text_idx": "#000017", "text": "\"Mae gwledydd call ar draws y byd yn arafu ac yn tynnu allan o ddatblygu ynni niwclear, technoleg sy'n perthyn i ganol yr 20fed ganrif."}, {"text_idx": "#000018", "text": "\"Mae technolegau adnewyddol yn carlamu yn eu blaenau, a dyna'r unig ffordd gall a synhwyrol ymlaen, a'r unig ffordd sydd am ddiogelu'r cenedlaethau sy'n ein dilyn ni.\""}, {"text_idx": "#000019", "text": "Disgrifiad o\u2019r llun, Does dim lle i ynni niwclear yn yr 21ain ganrif, yn o\u0302l Dylan Morgan"}, {"text_idx": "#000021", "text": "\"Mae'n reit bwysig, pan 'dan ni'n gobeithio cael y caniata\u0302d mawr er mwyn adeiladu Wylfa Newydd, fod y tir yn barod ar gyfer y gwaith adeiladu fydd i ddilyn,\" meddai."}, {"text_idx": "#000022", "text": "Ychwanegodd: \"Mae'r cais ar gyfer y gorchymyn cydsyniad datblygu, sef y cais cynllunio mawr i adeiladu Wylfa Newydd, bellach wedi cael ei dderbyn gan yr arolygiaeth gynllunio."}, {"text_idx": "#000023", "text": "\"Rydyn ni'n hyderus y bydd hwnnw'n dod yn o\u0302l mewn amser, 'dyn ni'n hyderus fydd y cyllid ar gyfer adeiladu Wylfa Newydd yn ei le."}, {"text_idx": "#000024", "text": "\"Mae'n hollbwysig ar gyfer lleihau cyfnod y prif adeiladu fod y gwaith yma'n cael ei wneud yn fuan, felly unwaith bydd pob dim yn ei le, y byddwn ni'n gallu mynd syth ati a bwrw 'mlaen gyda'r gwaith mawr.\""}, {"text_idx": "#000025", "text": "Disgrifiad o\u2019r llun, Dywdodd Richard Foxhall ei fod yn hyderus fydd y cynllun terfynol yn cael ei gymeradwyo"}, {"text_idx": "#000026", "text": "Fe wnaeth swyddogion cynllunio argymell i gynghorwyr gymeradwyo'r prosiect am fod \"dirfawr angen y datblygiad\" ar hyn o bryd, a bod cytuno yn \"hwyluso datblygiad cynnar i'r orsaf bw\u0302er niwclear newydd\"."}, {"text_idx": "#000028", "text": "\"O bwyso a mesur, ystyriwn fod y datblygiad, yn unol a\u0302 mesurau lliniaru addas, yn mynd i wneud cyfraniad cadarnhaol i ddatblygu'r economi heb achosi gormod o effaith ar yr amgylchedd na'r gymuned leol.\""}, {"text_idx": "#000029", "text": "Yn dilyn y penderfyniad dywedodd arweinydd Cyngor Mo\u0302n, Llinos Medi: \"Bydd cynllun y Wylfa Newydd yn dod a\u0302 manteision economaidd hirdymor i'r Ynys, ond bydd hefyd yn golygu nifer o heriau sylweddol."}, {"text_idx": "#000031", "text": "Ychwanegodd Pennaeth Rheoleiddio a Datblygu Economaidd Mo\u0302n, Dylan J Williams: \"Bydd cais o'r maint yma'n golygu newid sylweddol - gyda chymunedau sy'n cael eu heffeithio'n uniongyrchol yn derbyn blaenoriaeth drwy'r pecyn lliniaru."}, {"text_idx": "#000034", "text": "Cais Wylfa Newydd yn gam 'allweddol'"}, {"text_idx": "#000035", "text": "'Rhaid i gyfaddawd niwclear Plaid newid'"}, {"text_idx": "#000036", "text": "Gorsaf bw\u0302er Wylfa yn 'peryglu adar'"}, {"text_idx": "#000037", "text": "Prif StraeonAmhariad i deithwyr Trafnidiaeth Cymru i barhauPublished9 awr yn o\u0302lCyhoeddi enillydd Tlws John a Ceridwen HughesPublished4 awr yn o\u0302lAil berson wedi marw ar o\u0302l gwrthdrawiad CaerffiliPublished10 awr yn o\u0302l"}, {"text_idx": "#000044", "text": "Cwis: Cysylltiadau Cymru a Ffrainc"}, {"text_idx": "#000045", "text": "Fideo: Rhyddhau hanner miliwn o glipiau archif"}, {"text_idx": "#000049", "text": "'Dwi eisiau ysbrydoli pobl i beidio colli calon'"}, {"text_idx": "#000050", "text": "Emyr Lewis a'r 'wyrth' wnaeth newid ei fyd"}]